  Майя Бывальцева Удмуртиысь куинь ёросъёсын тудвуэн куашкатэм сюресъёсты тупатӥзы. Иворъёсъя «Удмуртия» агентстволэн корреспондентэзлы 1-тӥ пӧсьтолэзе со сярысь вераз элькунысь транспортъя но сюрес возёсъя министр Виктор Вахромеев. Тодэ вайытом, 20-тӥ инвожое резиденциын ортчем аппарат кенешонын МЧС-лэн элькунъя Валтӥсь управлениезлэн кивалтӥсез Пётр Фомин ивортӥз, куашкамын ньыль гуртъёсы пырон сюресъёс — Балезино ёросын (Котомка гурт), Кез ёросын (кык гуртъёсын), Яр ёросын (Меметгурт). Отын 632 адями улэ. Улосвыллэн тӧроез транспортъя министерствоез югдурез эскерыны куриз, кулэ ке, сюресъёсты тупатъянын юрттэт сётыны. Кылем арняе министр Виктор Вахромеев тулыс тудву дыръя куашкам сюресъёсты учкыны вуылӥз. Солэн верамезъя, гурт сюресъёс та дырлы тупатъямын, лэсьтӥськисьёс куронэз ӝог быдэстӥзы. Ватсалом на, пӧсьтолэзь пумын Россиысь транспортъя министерство пӧртэм категориысь сюресъёсты лэсьтон но тупатъян ужъёсъя йылпумъянъёс лэсьтӥз. Быдэстэм ужъёслэн быдӟалазыя Удмуртия кунын кыкетӥ интыын луиз (53 процентлэсь тросгес — ред.) Виктор Вахромеевлэн верамезъя, тупатъяны кулэ 380 иськем элькун но муниципал сюресъёсты, каръёсысь урамъёсты лыдэ басьтыса. Кылем арын сярысь со шӧдскымон тросгес. Удмуртиысь сюресъёсъя фондын туэ нырысьсэ 7 миллиард манетлэсь трос коньдон люкамын. Ваньмыз со выль сюресъёсты лэсьтыны но вужъёссэ тупатыны, выжъёсты выльдыны гинэ кутӥськоз. Тегъёс: Экономикаифинансы Удмуртия сюресъёс тудву ВикторВахромеев тупатъянужъёс  